
Par grozījumiem Ādažu novada pašvaldības 29.01.2026. lēmuma Nr. 38 “Par pašvaldības amatpersonu un darbinieku mēnešalgām 2026. gadā”

Ādažu novada pašvaldības dome izskatīja Ādažu novada pirmsskolas izglītības iestāžu (turpmāk – PII) vadītāju 01.07.2026. ziņojumu par darba pienākumu precizēšanu un atlīdzības sistēmas sakārtošanu (reģistrēts ar Nr. ĀNP/1-2-5/26/78).
Veicot darba organizācijas un amata pienākumu izvērtējamu, tika konstatēts, ka pedagogi pastāvīgi veic papildu pienākumus, kas kļuvuši par neatņemamu amata funkciju sastāvdaļu. Lai nodrošinātu vienotu un caurskatāmu amata pienākumu un atlīdzības sistēmu, attiecīgos pienākumus ir lietderīgi iekļaut amatu aprakstos, savukārt atlīdzību par to izpildi - integrēt amatalgā, tādējādi samazinot administratīvo slogu, kas saistīts ar piemaksu administrēšanu. 
Pirmsskolas izglītības skolotāju mēnešalgas likmi paredzēts palielināt no 1566,09 euro līdz 1600,00 euro un atbalsta personālam no 1502,06 euro uz 1532,00 euro par pilnu slodzi (palielinājums 1 likmei ir 2 %,  kopā pašvaldības PII ir 144,3 likmes). 
Veicot salīdzinājumu ar apkārtējām pašvaldībām, secināts, ka Ropažu un Salaspils novadā pirmsskolas izglītības skolotāju mēnešalgas likme ir 1600 euro par slodzi, savukārt Olaines novadā - 1710 euro. Tādējādi, optimizējot atlīdzības sistēmu un nosakot konkurētspējīgu darba algu, tiktu veicināta kvalificētu pedagogu piesaiste un noturēšana Ādažu novadā, pakāpeniski samazinot atalgojuma atšķirības starp Ādažu novada un citām Pierīgas pašvaldībām.
Nepieciešamie finanšu līdzekļi atalgojuma palielinājuma izmaksai no 2026. gada 1. septembra līdz 31. decembrim būtu 24 000 euro, un tie ir pieejami PII 2026. gada budžeta tāmēs, novirzot šim mērķim finanšu līdzekļu ekonomiju no asignētā finansējuma pedagogu transporta kompensācijām (balstoties uz faktiskajām transporta izmaksām uz 08.07.2026., paredzams, ka līdz gada beigām būs aptuveni 30 000 euro ekonomija). 
Pamatojoties uz Pašvaldību likuma 10. panta pirmās daļas 14. punktu, Valsts un pašvaldību institūciju amatpersonu un darbinieku atlīdzības likuma 2. panta pirmās daļas 14. punktu, Ministru kabineta 2016. gada 5. jūlija noteikumiem Nr.445 „Pedagogu darba samaksas noteikumi”, Ministru kabineta 2011. gada 10. maija noteikumiem Nr.354 „Noteikumi par pedagogu profesiju un amatu sarakstu”, Amatu klasificēšanas darba grupas 08.07.2026. atzinumu un domes Finanšu komitejas 15.07.2026. atzinumu, Ādažu novada pašvaldības dome 
NOLEMJ:
1. Ar 2026. gada 1. septembri apstiprināt Ādažu novada pirmsskolas izglītības iestāžu pedagogiem šādu atalgojumu par 1 likmi:
	Amata nosaukums
	2026. gada amatalga 01.09.
	pašvaldības finansējums
	valsts mērķdotācija
	Likmes

	Pirmsskolas izglītības skolotājs
	1600,00
	aprēķina atsevišķi
	aprēķina atsevišķi
	1

	Atbalsta personāls
	1532,00
	
	
	1


2. [bookmark: _Hlk93049362]Lēmuma 1. punkta izpildei:
2.1. veikt attiecīgus grozījumus Ādažu novada pašvaldības domes 29.01.2026. lēmuma Nr. 38 “Par pašvaldības amatpersonu un darbinieku mēnešalgām 2026. gadā” 10.1., 11.1., 12.1., 13.1. un 14.1. pielikumā;
2.2. nepieciešamo finansējumu 2026. gadā nodrošināt no Ādažu novada pirmsskolas izglītības iestāžu 2026. gada budžeta tāmju līdzekļiem.
3. Pašvaldības izpilddirektoram veikt lēmuma izpildes kontroli.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

